述志赋
李皓 (WeiJin)
皓以纬世之量，当吕氏之末，为群雄所奉，遂启霸图，兵无血刃，坐定千里，谓张氏之业，指期而成，河西十郡，岁月而一。既而秃发傉檀入据姑臧，且渠蒙逊基宇稍广，于是慨然著述志赋焉，其辞曰：涉至虚以诞驾，乘有舆于本无，禀玄元而陶衍，承景灵之冥符。荫朝云之庵霭，仰朗日之照煦。既敷既载，以育以成。幼希颜子曲肱之荣，游心上典，玩礼敦经。蔑玄冕于朱门，羡漆园之傲生；尚渔父于沧浪，善沮溺之耦耕。秽鸱鸢之笼吓，钦飞凤于太清。杜世竞于方寸，绝时誉之嘉声。超宵吟于崇领，奇秀木之陵霜，挺修干之青葱，经岁寒而弥芳。情遥遥以远寄，想四老之晖光。将戢繁荣于常衢，控云辔而高骧。攀琼枝于玄圃，漱华泉之渌浆。和吟凤之逸向，应鸣鸾于南罔。时弗获彤，心往形留，眷驾阳林，宛首一丘；冲风沐雨，载沈载浮。利害缤纷以交错，欢感循环而相求。乾扉奄寂以重闭，天池绝津而无舟，悼贞信之道薄，谢惭德于圜流。遂乃去玄览，应世宾，肇弱巾于东宫，并羽仪于英伦，践宣德之秘庭，翼明后于紫宸。赫赫谦光，崇明奕奕，岌岌王居，诜诜百辟，君希虞夏，臣庶夔益。张王颓岩，梁后坠壑，淳风杪莽以永丧，缙绅沦胥而覆溺。吕发衅于闺墙，厥构摧以倾颠。疾风飘于高木，回汤沸于重泉，飞尘翕以蔽日，大火炎其燎原。名都幽然影绝，千邑阒而无烟。斯乃百六之恒数，起灭相因而迭然。于是人希逐鹿之图，家有雄霸之想，暗王命而不寻，邀非分于无象。故覆车接路而继轨，膏生灵于土壤。哀馀类之忪懞，邈靡依而靡仰；求欲专而失逾远，寄玄珠于罔象。悠悠凉道，鞠焉荒凶，杪杪余躬，迢迢西邦，非相期之所会，谅冥契而来同。跨弱水以建基，蹑昆墟以为墉，总奔驷之骇辔，接摧辕于峻峰。崇崖嵏妻嶪，重险万寻，玄邃窈窕，盘纡嵚岑，榛棘交横，河广水深，狐狸夹路，鸮鸱群吟。挺非我以为用，任至当如影响，执同心以御物，怀自彼于握掌，匪矫情而任荒，乃冥合而一往，华德是用来庭，野逸所以就鞅。休矣时英，茂吉隽哲，庶罩纲以远笼，岂徒射钩与斩袂，或脱梏而缨蕤，或后至而先列，采殊才于岩陆，拔尧彦于无际。思留侯之神遇，振高浪以荡秽。想孔明于草庐，运玄筹之罔滞，洪操槃而慷慨，起三军以激锐。咏群豪之高轨，嘉关张之飘杰，誓报曹而归刘，何义勇之超出！据断桥而横矛，亦雄姿之壮发。辉辉南珍，英英周鲁，挺奇荆吴，昭文烈武，建策乌林，龙骧江浦。摧堂堂之劲阵，郁风翔而云举，绍樊韩之远踪，侔徽猷于召武，非刘孙之鸿度，孰能臻兹大祐！信乾坤之相成，庶物希风而润雨。岷益既荡，三江巳清，穆穆盛熏，济济隆平。御群龙而奋策，弥万载以飞荣，仰遗尘于绝代，企高山而景行。将建朱旗以启路，驱长毂而迅征，靡商风以抗旆，拂招摇之华旌，资神兆于皇极，协五纬之所宁。赳赳干城，翼翼上弼，恣馘奔钰，截彼丑类。且洒游尘于当阳，拯凉德于已坠。间昌宇之骖乘，暨襄志而案辔。知去害之在兹，体牧童之所述，审机动之至微，思遗餐而忘寐，表略韶于纨素，托精诚于白日。